Predkladacia správa

Predkladaný materiál má za cieľ naplánovať a zabezpečiť úhradu finančných záväzkov Slovenskej republiky pri výstavbe nového sídla NATO. Podiel SR na úhradu výstavby spoločných priestorov sídla NATO v rokoch 2004 – 2012 je stanovený pomerne vo výške 0,63% celkového rozpočtu výstavby. Výška príspevkov členských krajín aliancie vychádza z viacerých kritérií, ako je podiel do civilného rozpočtu NATO, schopnosť platiť vyjadrená v parite kúpnej sily a rozloha priestoru požadovaná pre národné delegácie. Od roku 2008 sa príspevok SR zvyšuje o náklady na výstavbu vlastných priestorov Stálej delegácie SR pri NATO, ktoré sú súčasťou rozpočtu NATO na výstavbu nového sídla NATO – obvodové múry, parkovacie miesta a pod. Celkový príspevok SR na vybudovanie sídla NATO do roku 2012 je predbežne vyčíslený na 8,011 mil. EUR, pričom celkové náklady na projekt predstavujú 821,115 mil. EUR. V súčasnosti je architektonický projekt hotový a predbežne sú stanovené odhadované náklady na projekt. Keďže projekt bude dokončený v roku 2012 celková cena sa môže zmeniť v závislosti od inflácie, kurzových zmien a pod. 

Jednotlivé členské krajiny NATO budú zodpovedné za vybudovanie a zariadenie priestorov pre svoje delegácie pri NATO, priestorové riešenie, výstavbu priečok, inžinierske siete a pod., ktoré sú naplánované od roku 2012. Predkladaný materiál nezohľadňuje tieto investičné náklady. Členské krajiny môžu pri ich výstavbe využiť služby svojich národných projektantských a stavebných firiem.

Príspevok do rozpočtu na výstavbu nového sídla NATO (odhaduje sa do konca roku 2012) sa navrhuje hradiť v rámci limitu výdavkov schválených pre rozpočtovú kapitolu Ministerstva zahraničných vecí SR z rozpočtových prostriedkov určených na poplatky a príspevky Slovenskej republiky medzinárodným organizáciám. 

Prostriedky na uhradenie príspevku SR do rozpočtu Organizácie Severoatlantickej zmluvy na výstavbu nového sídla NATO nie sú plánované v rozpočtovej kapitole Ministerstva zahraničných vecí SR, preto sa navrhuje uložiť Ministerstvu financií SR úlohu zvýšiť rozpočtovú kapitolu Ministerstva zahraničných vecí SR o potrebné finančné prostriedky. 

Materiál prešiel riadnym medzirezortným pripomienkovým konaním, v rámci ktorého Ministerstvo financií vznieslo zásadnú pripomienku požadujúcu odstrániť úlohu navrhovanú pre podpredsedu vlády SR a ministra financií navýšiť finančné prostriedky Ministerstvu zahraničných vecí v zmysle predkladaného materiálu. Ministerstvo zahraničných vecí však s touto pripomienkou nesúhlasí a predkladá materiál na rokovanie vlády s rozporom.